Broj: 711-I-1471-M-134/18-02-11

Zagreb, 29. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Marice Jančić, općinske načelnice Općine Marija Gorica, za davanjem mišljenja Povjerenstva**,na 26. sjednici, održanoj 29. listopada 2018.g., daje sljedeće:

**MIŠLJENJE**

1. **Općina Marija Gorica može stupiti u poslovni odnos, odnosno sklopiti ugovor o zakupu poslovnog prostora u vlasništvu Općine Marija Gorica s trgovačkim društvom Trgocentar Marija d.o.o., u vlasništvu kćeri dužnosnice, ukoliko dužnosnica postupi u skladu s uputama Povjerenstva iz ovog mišljenja.**
2. **Dužnosnica Marica Jančić dužna se u cilju zaštite vlastite vjerodostojnosti i očuvanja povjerenja građana u tijela javne vlasti izuzeti od svakog pa i posrednog oblika sudjelovanja u postupku provedbe predmetnog natječaja za davanje u zakup poslovnog prostora u vlasništvu Općine Marija Gorica.**
3. **Dužnosnica je dužna okolnost da se trgovačko društvo u vlasništvu kćeri dužnosnice prijavilo na predmetn natječaj deklarirati članovima Općinskog vijeća Općine Marija Gorica te istu okolnost javno objaviti na internetskim stranicama Općine Marija Gorica.**
4. **Dužnosnica je obvezna za eventualno potpisivanje ugovora o zakupu poslovnog prostora u vlasništvu Općine Marija Gorica, u ime Općine Marija Gorica ovlastiti svog zamjenika.**
5. **Dužnosnica i Općina Marija Gorica dužni su prije stupanja u poslovni odnos s trgovačkim društvom Trgocentar Marija d.o.o. dostaviti Povjerenstvu cjelokupnu dokumentaciju, a posebice zapisnik s otvaranja ponuda, iz koje je vidljivo kako su provedene upute Povjerenstva.**
6. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnijela je dužnosnica Marica Jančić, općinska načelnica Općine Marija Gorica. U knjigama ulazne pošte zahtjev je zaprimljen 17. listopada 2018.g., pod poslovnim brojem 711-U-2981-M-134/18-01-2, povodom kojeg se vodi predmet broj M-134/18. Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu navedenog Zakona, stoga je i Marica Jančić, povodom obnašanja dužnosti općinske načelnice Općine Marija Gorica, obvezna postupati sukladno odredbama ZSSI-a.

Dužnosnica od Povjerenstva, u skladu s člankom 18. stavkom 1. ZSSI-a, traži mišljenje može li Općina Marija Gorica stupiti u poslovni odnos davanjem u zakup poslovnog prostora u vlasništvu Općine Marija Gorica s trgovačkim društvom Trgocentar Marija d.o.o., u vlasništvu njezine kćeri Nataše Jančić. Dužnosnica navodi da će Općina Marija Gorica dati u zakup poslovni prostor u vlasništvu Općine putem javnog natječaja sukladno odredbama Zakona o zakupu i kupoprodaji poslovnog prostora („Narodne novine“ broj: 125/11. i 64/15.) i Odluke o uvjetima i postupku natječaja za davanje u zakup poslovnog prostora u vlesništvu Općine Marija Gorica od 26. rujna 2013.g. Javni natječaj će se objaviti u javnom tisku. Budući da postoji mogućnost da se na predmetni javni natječaj prijavi i trgovačko društvo Trgocentar Marija d.o.o. dužnosnica traži mišljenje Povjerenstva s uputom o postupanju.

Člankom 4. stavkom 2. ZSSI-a propisano je da su članovi obitelji dužnosnika, u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Stavkom 2. propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Stavkom 4. propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, s stavkom 5. propisano je da će Povjerenstvo posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Stavkom 6. propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Zakonom o zakupu i kupoprodaji poslovnog prostora propisani su uvjeti i način zasnivanja i prestanka zakupa poslovnog prostora te međusobna prava i obveze zakupodavca i zakupnika, kao i kupoprodaja poslovnog prostora u vlasništvu Republike Hrvatske, županije, Grada Zagreba, grada ili općine sadašnjem zakupniku, odnosno korisniku.

Na temelju članka 6. stavka 5. navedenog Zakona Općinsko vijeće Općine Marija Gorica donijelo je 26. rujna 2013.g. Odluku o uvjetima i postupku natječaja za davanje u zakup poslovnog prostora u vlasništvu Općine Marija Gorica. Navedenom Odlukom, u članku 10. propisano je da se poslovni prostor u vlasništvu Općine daje u zakup putem javnog natječaja. Odlukom se dalje razrađuju uvjeti i postupak natječaja. Odlukom je tako propisano i da Natječaj raspisuje i Odluku o odabiru najpovoljnijeg ponuditelja, na prijedlog Povjerenstva, donosi općisnki načelnik, koji s najpovoljnijim ponuditeljem potpisuje Ugovor o zakupu. Postupak otvaranja ponuda te predlaganje najpovoljnijih ponuditelja provodi Povjerenstvo koje imenuje općinski načelnik.

Dužnosnici su u obnašanju javnih dužnosti obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes obnašatelja javne dužnosti dolazi u sukob ili bi mogao doći u sukob s javnim interesom.

Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njima povezana.

U situaciji u kojoj dužnosnica Marica Jančić kao općinska načelnica Općine Marija Gorica sudjeluje u javnom natječaju za davanje u zakup poslovnog prostora u vlasništvu Općine Marija Gorica, a pritom na natječaju sudjeluje i trgovačko društvo u vlasništvu člana obitelji dužnosnice, privatni interes s dužnosnicom povezane osobe može utjecati na njezinu nepristranost u obnašanju javne dužnosti. U takvim okolnostima dužnosnica je dužna dati prednost zaštiti javnog interesa u odnosu na postojeći privatni interes.

U svrhu zaštite vlastite vjerodostojnosti i očuvanja povjerenja građana u tijela javne vlasti, Povjerenstvo daje uputu dužnosnici i Općini Marija Gorica da se dužnosnica Marica Jančić dužna izuzeti od svakog pa i posrednog oblika sudjelovanja u postupku provedbe predmetnog natječaja za davanje u zakup poslovnog prostora u vlasništvu Općine Marija Gorica, uključujući i imenovanje Povjerenstva za otvaranje ponuda i predlaganje najpovoljnijih ponuda.

Ukoliko na objavljeni javni poziv svoju ponudu podnese trgovačko društvo Trgocentar Marija d.o.o. dužnosnica je u cilju povećanja transparentnosti dužna o navedenoj okolnosti obavijestiti Općinsko vijeće Općine Marija Gorica, kao i građane, putem objave na internetskim stranicama Općine Marija Gorica. Ukoliko kao najpovoljnija ponuda bude ocijenjena ona trgovačkog društva Trgocentar Marija d.o.o., dužnosnica je dužna za potpisivanje ugovora o zakupu poslovnog prostora u vlasništvu Općine Marija Gorica, u ime Općine Marija Gorica ovlastiti svog zamjenika.

Povjerenstvo ističe da su dužnosnica i Općina Marija Gorica kao tijelo javne vlasti u kojem dužnosnica obnaša svoju javnu dužnost, u slučaju odabira ponude trgovačkog društva Trgocentar Marija d.o.o. prije stupanja u poslovni odnos dužni dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, a posebice zapisnik s otvaranja ponuda, iz koje je vidljivo kako su provedene upute Povjerenstva.

Povjerenstvo će u posebnoj odluci, sukladno članku 18. ZSSI-a, utvrditi jesu li upute Povjerenstva provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Marica Jančić, elektronička dostava
2. Objava na internetskoj stranici Povjerenstva
3. Pismohrana